Mashaka yaliomsukuma msanii Papa Dennis kujiua
Language: Swahili | Genre: News

Mashaka yaliomsukuma msanii Papa Dennis kujiua 

Mashabiki wa nyimbo za injili haswa walioenzi muziki wa mwendezake Dennis Mwangi, maarufu Papa Dennis, wanazidi kuomboleza kifo chake baada ya kuaga dunia siku ya Ijumaa usiku kwa hali tatanishi. 
Inadaiwa kuwa mwili wake ulipatikana maeneo ya Ngara muda mfupi tu baada ya kuondoka studioni karibu na jengo lenye makao makuu ya Jubilee pangani jijini Nairobi. 
Papa Dennis alizaliwa na kulelewa maeneo ya Matunda kaunti ya Kakamega na kaka pacha kwa jina Simon Mwangi. 
Mnamo mwaka 2006 Papa alimpoteza mamake na kumwacha yeye na wadogo wake wanne kwenye hali ambayo hawangeweza kujimudu kimaisha. Hapo ndipo Papa Dennis alianza safari yake ya uimbaji na kujiunga na kikundi cha kumtukuza Mungu kanisani. 
Hali ilikuwa si hali kwa muimbaji huyo huku akilazimika kufanya vibarua mbalimbali ili angalau apate kukidhi mahitaji ya wadogo wake. 
Miaka michache baadaye wingu la kifo lilimkuba tena na kumpoteza dadake aliyejulikana kwa jina Monica Shiko. Mwaka wa 2015, Papa Dennis alianza kupata umaarufu katika sekta ya uimbaji baada ya kutoa "Makekes. 
Mwaka huo huo, alichaguliwa kuwania na kutuzwa Bingwa Music Awards kama mwanamziki bora kitengo cha wanaume. 
Miezi kadhaa badae Muimbaji huo alinusurika ajali mbaya ya barabarani. Mwaka mmoja baada ya tunzo hilo, maisha ya mwanamuziki huyo alianza kubadilika na kuhamia maeneo ya Lavington na kuonekana kuishi maisha ya kifahari na kuendelea kupata umaarufu zaidi kwenye sekta ya uimbaji nchini. Kadri siku ziposonga kukazuka madai kwamba aliyekuwa maneja wake Sadat Muhindi ndiye alikuwa akigharamikia maisha ya kifahari ya msanii huyo lakini kwa bahati mbaya akaacha baada ya wawili hao kukosana kwa misingi isiyoeleweka.
Hapo ndipo maisha yalianza kumwendea mrama muimbaji huyo na kulazimika kuhama kutoka nyumba yake ya kifahari. 
Papa alilazimika kuanza maisha upya kwenye studio maeneo ya Pangani ambapo na wandani wake walisema kuwa muimbaji huyo alipitia maisha magumu kwani atakupata hela za chakula ilikuwa vigumu mno. Kabla ya kukumbana na kifo chake, inadaiwa kuwa kupata muimbaji huyo mapema siku hiyo alikuwa studio katika maeneo ya Kirima orofa ya tatu.
Katika maisha yake alishinda tunzo mbalimbali zikiwemo tunzo la mwaka 2015 la mwafaka awards, mwaka 2016 na 2017 akatuzwa na Pulse music video Awards, mwaka 2018 akajinyakulia tunzo la African muzik Magazine Awards (AFRIMMA) na mwaka 2019 akatuzwa na Dear awards. Papa Dennis alivuma kwa nyimbo kadha wa kadha ikiwemo Tornado kibao ambacho kilimhusisha mwimbaji tokea nchi jirani ya Tanzania Ray C. Vibao vingine ni Nashukuru, Mavaya.